
FORORD

Mange forbinder Lübeck med julemarkeder og marcipan, men Lübeck er meget mere end det, især hvis man skraber lidt i overfladen, er der masser af historie. Lübeck kaldes blandt andet Dronningen af Hansestæderne, den er optaget på UNESCOs Verdenskulturarvsliste… og ja så kommer man heller ikke uden om salt og marcipan, om man vil eller ej. Marcipan er gennem historien blevet kaldt for Heilmittel und Kraftbrot, noget som skulle være godt for ens sundhed. De fleste, der besøger Lübeck besøger Altstadt, en middelalderlig by, der er beliggende på en ø, som er omgivet af Trave, faktisk også af Stadtgraben, Wakenitz, Alte Trave samt af Mühlenteich.

Bogen er opdelt i to kapitler, et om Lübeck og et om Travemünde. To byer, der på en eller anden måde hænger sammen. Strande, det kendte vartegn Holstentor, Altstadt, de smalle gader, marcipan og historiske bygninger tiltrækker mange gæster, turister om man vil, til de to byer, men Lübeck og Travemünde er meget mere end det, det vil jeg forsøge at bevise i denne bog.

Jeg ønsker at få, dig kære læser, til at bruge lidt mere tid på at være nysgerrig og gå på opdagelse i den virkelige verden og ikke sidde småsur på en bænk, fordi internettet driller, så man ikke kan tjekke, hvor mange likes, det seneste opslag på de sociale medier har fået. At rejse handler i min verden om nysgerrighed, eventyr, oplevelser og historiefortælling.

Som noget nyt i mine bøger, har jeg valgt at sætte fokus på barrierefrihed. I bogen er der et kapitel, hvor jeg forklarer det lidt nærmere, blandt andet med tips til, hvor man kan finde informationer om blandt andet handicapvenlige toiletter, parkering med videre. Desuden vil man kunne finde tre forskellige symboler i bogen, som vist her, symbolerne viser om stederne er helt, delvist eller ikke barrierefri. Men når det er sagt, er det ikke til alle steder, jeg har kunne finde disse informationer. Forklaring på de tre symboler finder man i kapitlet om barrierefrihed, på side 46. Jeg håber, at det bliver taget godt i mod, og de, der er dårligt gående, rollatorbrugere eller kørestolsbrugere kan finde mod til at komme ud og rejse. Det er i hvert fald det, jeg vil forsøge at gøre lidt nemmere, for ja det er en jungle at navigere rundt i.

Barrierefrihed - symboler

Lübeck




FAKTA OM LÜBECK

Lübeck kaldes for Dronningen af Hansestæderne, Königin der Hanse, men byen kaldes også for Nordens og Åndens skønhed. Lübeck har gennem århundreder også været ensbetydende med frihed, ret og velstand. Når ordet ret omtales, så er det Lübisches Recht der tales om, der står mere om Lübisches Recht på side 16.

Lübeck er beliggende i den tyske delstat Schleswig-Holstein tæt på grænsen til delstaten Mecklenburg-Vorpommern, som indtil 1990 var en del af DDR. Schlutup, som er en del af Lübeck, dannede landegrænsen til DDR. Lübeck er en del af den nordtyske lavland ved den nedre del af floden Trave, som forbinder Lübeck med Travemünde og Østersøen, cirka 17 km fra Lübecks centrum. Altstadt er beliggende som en ø mellem floderne Trave og Wakenitz, og et stykke fra centrum finder man kanalen Elbe-Lübeck-Kanal som forbinder Krummesse og Lübeck med Trave. Den tætte beliggenhed ved Trave og ikke mindst Østersøen har gennem historien haft en vigtig betydning for byen, særligt som en del af Hansestæderne, handel og søfart, som var med til at gøre byen til et nordeuropæisk magtcentrum tilbage i middelalderen, deraf navnet Dronningen af Hansestæderne.

Lübecks middelalderlige Altstadt er ikke særlig, stor blot 1 x 2 km, men hvis man går lidt væk fra de mest turistede steder, er der mulighed for at finde hundredevis af historiske bygninger. Der er i alt 12 broer, der forbinder Altstadt med det øvrige Lübeck, hvoraf de fem broer kun er for fodgængere. Lübeck er opført på et sumpet område, derfor er der mange såkaldte støttebuer over flere af byens gader.

Lübeck er mere end blot Altstadt, der med sit opland er 214,19 km2stor, hvilket svarer til, at hele Lübeck er cirka 29 km lang og 11 km bred. Dette gør Lübeck til den største by, arealmæssigt, i Schleswig-Holstein, mens delstatshovedstaden Kiel blot er 118 km2stor. Til sammenligning er Hamburg cirka tre gange større end Lübeck.

Byens vartegn er Holstentor, som er en af de to tilbageværende byporte i den tidligere befæstede bymur. Altstadt blev med dens smalle gader, historiske bygninger og hemmelige gange optaget på UNESCOs Verdenskulturarvsliste tilbage i 1987. Altstadt har i alt fem kirker, med syv kirketårne, disse syv kirketårne kaldes også for byens krone, derfor kaldes Lübeck også for byen med de syv tårne. De fem kirker er St. Jakobi med et tårn, St. Marienkirche med to tårne, St. Petri med et tårn, St. Aegidienkirche med et tårn og Domkirken med to tårne. Altstadt rummer cirka 1.800 fredede bygninger.

BYENS NAVN

Navnet Liubice, som blev givet til det nye Lübeck efter cirka år 1143, blev oprindeligt givet til det gamle Lübeck, der oprindeligt blev stavet Lubeke, på latin er navnet Lubeca og på plattysk er navnet Lübęk eller Lübeek. I ældre historiske værker fortolkes navnet Liubice, som nævnt, som die Liebliche, som betyder noget i retning af den dejlige. Dog har nyere forskning vist, at navnet Liubice eftersigende stammer fra det slaviske navn Ljub eller Ljuba, hvorefter den tyske endelse -ici eller -ice er blevet tilføjet. Navnet på bosættelsen skulle eftersigende stamme fra efterkommerne af en stammehøvding, eller endnu mere romantisk, fra en slavisk fyrstefamilie.

Stavemåderne Liubice, Lubike, Lubika samt Lubeka kan forklares med indflydelse fra plattysk, hvor ordet Bek eller Beha betyder Bach, eller bæk/ vandløb på dansk. En anden fortolkning af navnet, som kom frem i det 15. og 16. århundrede, kommer fra det polske ord liubice, som betyder krone. Dette kan hentyde til Lübecks ledende rolle under Hanseforbundet. Et ordsprog siger: Lubeke, eller stedene schone reichen eren dragestu de krone!, som oversat til dansk betyder noget i retning af Lübeck, smukke af alle byer, af rig hæder bærer du denne krone! Under et besøg i 1891 kaldte kejser Wilhelm den Anden Lübeck for den mest tyske af alle tyske byer. Men ligegyldig, hvilken forklaring man går efter, er det eneste, som er helt sikkert, navnet Lübeck kommer ikke af germansk oprindelse.

GEOLOGI

Lübeck er beliggende på den nordtyske slette ved floden Trave, som udmunder i Østersøen ved Travemünde, cirka 17 kilometer fra Altstadt. Travemünde er beliggende ud til Østersøen, hvor der er en kystlinie på cirka 7 kilometer. Kysten ud til Østersøen består af strande og klipper. Altstadt er beliggende på en ø mellem floderne Trave og Wakenitz, hvor det højeste punkt er cirka 20 meter over havets overflade, som i øvrigt er området omkring St. Marienkirche. Landskabet omkring Lübecks forstæder er en del af de Ostholsteiner Hügelland, det vil sige de Østholstenske Bakker, et område der er præget af Weichsel-istiden, den såkaldte pleistocæne periode.

BYDELE

Lübeck er inddelt i 10 bydele. De ti bydele er Altstadt, St. Jürgen, Moisling, Buntekuh, St. Lorenz Süd, St. Lorenz Nord, Schlutup, St. Gertrud, Kücknitz og Travemünde. Altstadt, eller Innenstadt, er det historiske centrum og dermed også den ældste del af Lübeck. De øvrige bydele er præget af villaer, de fleste opført i stilen, som kaldes Gründerzeit, derudover er der boligblokke og industri. Hver bydel, hver gade og hver plads har deres helt egen historie, som bestemt er værd at dykke ned i. Eksempelvis var pladsen Koberg tidligere stedet, hvor man måtte sælge øl.

Altstadt har ikke blot et hovedstrøg, men hele to, nemlig Breite Straße og Königstraße, som forløber parallelt fra nord til syd, men ens for de to hovedstrøg er, at der er en plads i hver ende, nemlig Koberg og Klingenberg, i midten finder man Markt med rådhuset. Mellem Breite Straße og Königstraße er det talrige sidegader eller Rippenstraßen, som de også kaldes. Altstadt er nok den bydel, der tiltrækker flest turister.

Bydelen St. Jürgen, som er beliggende syd for Altstadt, er den største bydel i Lübeck. St. Jürgen var oprindeligt en bydel med en del planteskoler, i dag er de fleste grønne arealer bebygget, og der er cirka fire planteskoler tilbage. Den nordlige del af bydelen er præget af villaer fra Gründerzeit-perioden, cirka fra 1870 og frem, mens den sydlige del af St. Jürgen er præget af lejlighedskomplekser fra perioden mellem 1950erne og 1970erne. Syd for bydelen finder man naturen med marker og enge, mod øst finder man enfamilieshuse samt floden Wakenitz. I området langs Wakenitz, som var i nærheden af den tidligere tysk-tyske grænse, finder man et uberørt naturreservat. I bydelen finder man Lübecks Universitet inklusiv Universitetshospitalet Schleswig-Holstein, UKSH i daglig tale, samt den højere læreanstalt Fachhochschule Lübeck. Til St. Jürgen hører også bydele som Vorrade, Beidendorf, Wulfsdorf og Blankensee, som er bydelen, hvor Lübecks lufthavn befinder sig.

Bydelene Buntekuh og Moisling er præget af lejlighedskomplekser fra 1960erne. Buntekuh er desuden præget af industriparker langs med motorvej A1, heriblandt Drägerwerk. Moislings historie kan spores tilbage til 1600-tallet, hvor den var en del af Holstein, eller Holsten på dansk, for ja… Holsten, og dermed også Moisling, var nemlig en del af Danmark på dette tidspunkt. Befolkningen var primært af jødisk oprindelse, det er også i Moisling, at man finder den jødiske kirkegård. Bydelen Buntekuh er opkaldt efter en gård, der lå her indtil slutningen af 1950erne. Navnet Bunte Kuh, eller den Farverige Ko, har derimod intet med en ko at gøre, gården var nemlig opkaldt efter den hanseatiske kog, som er en skibstype, der hed Bunte Kuh, som deltog i angrebet på piraten Klaus Störtebeker i år 1401.

Vest for Holstentor finder man bydelene St. Lorenz Nord og St. Lorenz Süd, som er adskilt af jernbanen. Det er kirken St. Lorenz Kirche, som er navngiver til de to bydele. I midten af 1800-tallet opstod der en forstad her, hvor der blev opført boliger til under- og middelklassen, et sted som var et rigtigt arbejderkvarter. Selveste Willy Brandt blev født på Meierstraße i St. Lorenz Süd i 1913. Præsten Karl Friedrich Stellbrink, som blev henrettet af nazisterne under Anden Verdenskrig, var ansat i Lutherkirken i St. Lorenz Süd, læs om Karl Friedrich Stellbrink på side 278.

Bydelen Sankt Gertrud, som grænser op til Altstadt, er præget af sommervillaer og Gründerzeit-villaer. I den østlige del af bydelen finder man mere moderne boligområder. Fiskerlandsbyen Gothmund, der er beliggende langs floden Trave, er en del af denne bydel. Det er også i denne bydel man finder Lübecks byskov, Lauerholz. Landsbyen Schlutup, der er beliggende ved floden Trave, nord for Lübeck, er også en del af bydelen. Landsbyen lå oprindeligt ved grænsen til det daværende DDR, den var dermed den nordligste grænseovergang langs den indre tysk-tyske grænse.

Kücknitz er Lübecks gamle industriområde, hvor der indtil 1980erne blev produceret råjern, koks, cement og kobber. Industriens historie bliver fortalt på Arbejderkulturmuseet Herrenwyk, se side 338. Kücknitz er et område med arbejderboliger samt boligområdet Roter Hahn. Kücknitz er også en del af Lübeck Havn, hvor der indtil 2002 lå et skibsværft. Det tidligere skibsværft er i dag omdannet til en containerterminal, som hedder Seelandkai, der drives af virksomheden Lehmann Group.

BEFOLKNINGSSTRUKTUR

Lübecks indbyggertal lå fra slutningen af middelalderen til midten af 1800-tallet stabilt på et sted mellem 20.000 og 30.000. Men i anden halvdel af 1800-tallet steg indbyggertallet kraftigt, og i 1912 var tallet steget til over 100.000. Da Lübeck blev en del af den preussiske provins Schleswig-Holstein i 1937 var indbyggertallet steget til cirka 146.000, og da Anden Verdenskrig brød ud i 1939 var tallet steget yderligere til cirka 160.000.

I slutningen af Anden Verdenskrig steg indbyggertallet voldsomt, dette skyldes hovedsageligt tilstrømningen af tyske krigsflygtninge og fordrevne fra de tidligere tyske områder mod øst. Det betød, at der i slutningen af 1945 var cirka 250.000 indbyggere. Derudover modtog Lübeck også 11.580 fordrevne personer fra Estland, Letland og Litauen, som var flygtet fra den russiske Røde Hær. Indbyggertallet har siden 1980erne ligget stabilt på mellem 210.000 og 220.000, ved udgangen af 2025 var indbyggertallet 223.261, hvoraf cirka 15 procent havde migrationsbaggrund.

RELIGION

Udviklingen af lübeckernes tilhørsforhold til religion følger tendensen som i de større tyske byer, som tidligere var beboet af protestanter. I begyndelsen af 1900-tallet talte den protestantiske menighed i Lübeck over 90 procent af byens befolkning, i dag er tallet væsentligt lavere. I 2022 blev der gennemført en folketælling, tallene herfra viste, at 36,8 procent af byens befolkning var protestanter, 7,4 procent var katolikker, mens resten, cirka 55,8 procent tilhørte et andet religiøst samfund eller ingen. Ved udgangen af 2025 var tallet ændret markant 31,4 procent var protestanter, 6,6 procent var katolikker, mens resten, 62 procent, tilhørte et andet religiøst samfund eller ingen.

BYVÅBEN

Lübecks våbenskjold stammer fra 1450, som gør det til det ældste kommunale våbenskjold i delstaten Schleswig-Holstein. Våbenskjoldet består af Kejserørnen, som er en sort dobbelthoved ørn med gule og røde mønstre, der bærer et våbenskjold. Kejserørnen er symbolet på byens tidligere kejserlige frihed, som Lübeck havde indtil 1937, hvor de blev indlemmet i den preussiske provins Schleswig-Holstein ved indgåelsen af den såkaldte Groß-Hamburg-Gesetz, Loven om Stor-Hamburg.

FLAG

Lübeck har udover et våbenskjold også deres eget flag. Det er et rødt og hvidt flag med byens våbenskjold, den sorte dobbelte ørn, øverst oppe til venstre i det hvide felt.

POLITISK STYRE

Lübeck blev i århundreder styret af et selvstyrende råd, som var ledet af en borgmester. I 1669 fik borgerne retten til at vælge en del af rådet. I begyndelsen af 1800-tallet blev rådet omdannet til et senat, som bestod af 16 senatorer og fire borgmestre, hvoraf de to ældste fungerede som senatets formænd på skift. I 1848 blev antallet af borgmestre skåret ned til to, som fungerede som formænd for senatet og ikke længere som statsoverhoved for den Frie Hansestad Lübeck. Udover senatet var der et Bürgerschaft, en Borgerrepræsentation. Senatet var regeringen, mens Borgerrepræsentationen fungerede som parlament. Borgerrepræsentationen blev opløst i 1933, mens Senatet blev reduceret i størrelse, hvor overborgmesteren herefter fungerede som formand. Da Lübeck blev indlemmet i den preussiske provins i april 1937, i forbindelse med Loven om Stor-Hamburg, mistede byen sin uafhængighed og territoriale suverænitet. Lübeck forsøgte i 1950erne at genvinde sin uafhængighed og territoriale suverænitet, men dette blev afvist ved Forfatningsdomstolen i 1956.

Allerede efter afslutningen på Anden Verdenskrig blev Schleswig-Holstein, dermed også Lübeck, en del af den britiske besættelseszone. I 1946 indførte militærstyret en todelt administrativ struktur, som i begyndelsen bestod af Lübecks borgmester, som var formand for byrådet, samt en Oberstadtdirektor, det vil sige en slags bydirektør, der var leder af administrationen. Titlen som overborgmester, som man havde anvendt siden 1933, blev opgivet. Da man i 1950 indførte en ny kommunallov i delstaten Schleswig-Holstein, blev borgmesteren leder af administrationen, mens formanden for byrådet fik titlen Stadtpräsident, bypræsident. Borgmesteren i Lübeck fungerer desuden også som finanssenator, som vælges direkte af de stemmeberettigede i befolkningen for en periode på seks år.

Lübecks byadministration består af fem afdelinger, der hver ledes af en afdelingsleder, som omtales som senator. De fem afdelinger er finans-, personale og statistikafdelingen, som ledes af borgmesteren, derudover er der en samlet afdeling for økonomi samt social og sundhed, en samlet afdeling for miljø, sikkerhed og orden, en afdeling for kultur, uddannelse og ungdom samt en afdeling for planlægning, byggeri og transport.

Byens parlament, byråd, kaldes traditionelt for Bürgerschaft, Borgerrepræsentationen, som har haft status som kommunalbestyrelse siden 1937. Byrådet mødes et sted mellem otte og ti gange om året, for at træffe beslutninger økonomiske og politiske spørgsmål, som har betydning for Lübeck. Det er byrådet, der vælger de fire senatorer, som udover borgmesteren, leder byens afdelinger i byadministrationen. De fire senatorer og borgmesteren, den femte senator, danner senatet. Byrådets sammensætningen vælges af borgerne hvert femte år.

Udsigt til Altstadt





HISTORIENS VINGESUS

Den politiske situation i Nordelbien, som var betegnelsen for området nord for Elben i det 8. århundrede, det som vi i dag kender som delstaten Schleswig-Holstein, samt den nordøstlige del af det tyske kejserrige, var i århundreder præget af blodige konflikter mellem de hedenske slavere og de kristne. Karl den Store, der konverterede sakserne til kristendommen, ønskede at beskytte grænserne, senere fulgte andre herskere lignende mål. Grænserne var åbne, der var kampe mellem saksere, der blev betragtet som synonyme med tyskere, og det slaviske folk, som ødelagde og affolkede store områder. I sin beretning om Hamburgs kirkehistorie fra 1070 nævnte ærkebiskop Adam von Bremen Limes Saxoniae som en grænselinie, der delte den nuværende Schleswig-Holstein i en nord-sydlig retning, som strakte sig fra Nordsøen til Elben. Øst for denne linie bosatte de hedenske venderne sig, mens de kristnede indbyggere i Stormarn, Holstien og Dithmarschen boede mod vest. Limes Saxoniae var ikke en præcis linie og bestemt ikke en mur. Bosættelsen, eller bygden, Liubice blev eftersigende grundlagt af slavere før år 819, den var beliggende på stedet, hvor floderne Trave og Schwartau løber sammen. Det var på bredden af floden Schwartau, at borganlægget Burg Burev blev opført.

Navnet Lübeck blev nævnt første gang i historiske optegnelser i år 1072, hvor navnet Liubice, blev omtalt som bosættelsen for L’ub-folket, delvis også L’ubomir eller L’ubobrat. Det er dog ikke navnet på den nuværende by, men derimod til en slavisk bosættelse. Navnet Liubice , det vil sige Alt-Lübeck eller Gamle Lübeck optrådte for første gang i den førnævnte krønike fra ærkebiskop Adam von Bremen, som en lille by for enden af den lange handelsrute Lüneburg-Badowice-Ratzeburg, en rute, der senere skulle blive betydningsfuld for den vendiske mission. Fra 900-tallet og frem var Liubice, sammen med Oldenburg i Holstein, den vigtigste bosættelse for obotritterne. Ved overgangen mellem 1000-tallet og 1100-tallet var Liubice, eller Alt-Lübeck, en vigtig handelsby med en borg, bosættelser samt en kristen kirke. Købmandsbosættelsen havde handelsforbindelser til Skandinavien og mod øst. Men magtkampe mellem slaverne førte til, at Liubice blev brændt ned og i år 1138 var det helt slut med Liubice.

DET NYE LÜBECK GRUNDLÆGGES

Grev Adolf den Anden von Schauenburg fik allerede i 1130 drømmen om at skabe et handelscentrum. I år 1143, som også nævnes som grundlæggelsesår for Lübeck, det nye Lübeck, var nemlig det år, hvor grev Adolf den Anden von Schauenburg gav byprivilegier til en kristen købmandsby, som var beliggende på en bakke Bucu, som var omgivet af floderne Wakenitz og Trave. Navnet for denne bosættelse var Liubice, eller Alt-Lübeck, netop som den oprindelige handelsbosættelse. På dette tidspunkt var øen, som vi i dag kender som Altstadt, en bøgeskov. Grevens nye handelscentrum udviklede sig til en succesrig handelsby, men fred og ro var der ikke helt. For i 1147 sejlede fjendtlige skibe under fyrst Niklot af obotritterne op i floden Trave. Han havde valgt natten efter Johannisnacht, eller Sankt Hans/midsommernat, til udførelsen af sit overfald på Lübeck, og overraskede derfor byens beboere, som lå og sov. Husene, som var bygget af træ, blev sat i brand, det førte til 300 døde. Niklot belejrede byen i to døgn, hvorefter handelskolonien blev efterladt i ruiner.

Efter branden opførte grev Adolf et vagttårn i nærheden af Traves udmunding, for derved at kunne opdage eventuelle nye fjender. Cirka 7 km fra det nuværende centrum opstod der en bosættelse på en landtange mellem floderne Trave og Schwartau, Alt-Lübeck, var navnet, hvor der blev handlet, hvor håndværkere boede og hvor de slaviske fyrster forsøgte at udbrede den kristne tro. Men bosættelsen lå ubeskyttet i det flade land, og blev flere gange overfaldet og plyndret. Men den nye handelsby var en økonomisk succes, hvilket Heinrich der Löwe hurtigt kom til at mærke, da interessen for handel faldt på hans handelsplads i


Hedningen Niklot

Hedningen Niklot, eller Nikolaus, stammede fra obotritter slægten, en vendisk stamme. Han blev fyrste for obotritterne allerede i år 1129, da den tyske konge Lothar den Tredje forlenede den døde obotritter fyrste Henriks rige i 1127 til den danske hertug Knud Lavard, mod betaling af en stor sum penge. Niklot ydede modstand og endte i Knud Lavards fangeskab. Senere blev Niklot fyrste af Schwerin, Quetzin og Malchow, og blev stamfader til en lang række fyrster og hertuger i den mecklenburgske slægt, som herskede over Mecklenburg fra 1167 til 1918. Medlemmer af fyrstehuset Mecklenburg har også regeret i kongerigerne Sverige og Nederlandene. Den danske dronning Alexandrine, dronning Margrethe den Andens farmor, kom fra den tyske adelsslægt Mecklenburg-Schwerin, som er en gren af fyrstehuset Mecklenburg.



Bardowick. Bardowick er beliggende på venstre side af Elben i umiddelbar nærhed af Lüneburg, hvor salt var den største handelsvare, da det hvide guld, som salt også blev kaldt, var nødvendigt for konservering af kød og især sild, som var en efterspurgt spise under fasten i de kristelige lande. Sildene blev fanget ud for Skåne og Rügen, og saltet inden de, tøndevis, blev solgt på markedet. Da der ikke var salt i den skandinaviske undergrund, blev der eksporteret store mængder salt fra Lüneburg via Lübeck. Da der

blev åbnet et saltsyderi i Oldesloe, i nærheden af Lübeck, var der ikke længere behov for saltet fra Lüneburg. Heinrich der Löwe forlangte 50 procent af indtægterne fra grev Adolfs handelsplads, eller han skulle opgive sin handelsplads. Det nægtede grev Adolf, og som et modsvar nedlagde Heinrich der Löwe et handels- og markedsforbud i Lübeck, og fik saltsyderiet i Oldesloe udbygget. Heinrich der Löwe opfordrede Lübecks købmænd til at flytte til hans nygrundlagte by, som han kaldte for Löwenstadt, Løvebyen.

Löwenstadt, der lå et par kilometer opad floden Wakenitz, blev et økonomisk flop, simpelthen fordi de store handelsskibe stak for dybt til at sejle op ad floden Wakenitz. Det betød, at alt gods skulle omlades til mindre pramme eller fragtes over lange strækninger på land. Löwenstadt blev aldrig en konkurrent til Lübeck. I 1157 blev grev Adolfs handelsplads hærget af flammerne, der efterlod handelspladsen i ruiner. Store bybrande var ikke et særsyn, da husene var bygget i træ. Købmændene henvendte sig til hertug Heinrich og spurgte, om de kunne forvente byens handelsforbud kunne ophæves, da en genopbygning ellers ikke kunne betale sig. Det fik grev Adolf og hertug Heinrich til at mødes, hvorefter grev Adolf gav op og overlod bosættelsen, der lå mellem Trave og Wakenitz, til hertug Heinrich der Löwe. Han opgav Löwenstadt og grundlagde Lübeck for anden gang i år 1159, som den første såkaldte vesterlandske by ved Østersøen. I dag er man ikke længere sikker på, hvor Löwenstadt oprindeligt lå. Heinrich der Löwe tillod købmændene at danne et såkaldt råd, der styrede egne anliggender, samtidig fik byen rettigheder til at præge egne mønter samt opkræve told. Heinrich der Löwe tog skibsfarten under sin beskyttelse og tillod købmændene fra Gotland, som var handelspartnere med de lübeckske købmænd, at drive handel i hans andre områder. Der var desuden en livlig handel med Danmark, da Heinrich der Löwe og den danske kong Valdemar den Første havde det godt med hinanden.

Heinrich der Löwe gav i 1163 sin tilladelse til, at Bremens ærkebiskop Hartwig kunne lægge grundstenen til et oratorium, som i dette tilfælde er et religiøst bederum. Oratoriet blev opført i træ, og var forgængeren til den Domkirke, som man i dag kan se i Lübeck. Biskop Heinrich, ærkebiskop Gerolds efterfølger, grundlagde i år 1177 et benediktinerkloster, St. Johannis, i den østlige del af byen, ikke langt fra Wakenitz, og munke fra Ägidienklosteret i Braunschweig blev kaldt til Lübeck. Mod nord lå der en borg, som bevogtede den nordlige indgang til bosættelsen. Mens Domkirken var, og er, beliggende i den sydlige ende. Byens befolkning boede hovedsageligt mellem borgen og Domkirken, som også var området, der i dag danner området mellem kirken St. Petri og Markt. Den gamle handelshavn lå i gåafstand fra handelscentret, som man formoder var området mellem Alfstraße og Braunstraße, da det, efter byggeriet af den første Holstenbrücke, kun var muligt at sejle ind til den nordlige del af havnen.

Hertug Heinrich der Löwe pådrog sig i år 1180 kejserens vrede, for selvom kejseren, stauferen, Friedrich Barbarossa, var hertug Heinrichs fætter, blev han alligevel bandlyst af kejseren, fordi hertugen havde nægtet at støtte ham i kampene i Italien. Heinrich nægtede at opgive sine hertugdømmer Sachsen og Bayern, men blev drevet ud af kejserens hær. I sommeren 1181 mødte Friedrich Barbarossa og hans soldater op ved byporten til Lübeck, som havde svoret deres troskabsed til hertug Heinrich der Löwe, hvorefter kejserens soldater bombarderede Lübeck. I håb om fred, sendte Lübecks beboere deres biskop til dem kejserlige lejr som forhandlingsmand. På mødet aftalte biskoppen, at der kunne sendes budbringere til hertugen, som opholdte sig i sin befæstede by, med en anmodning som at blive frigjort fra troskabseden. Dette accepterede hertugen, hvorefter Lübeck kunne åbne sine porte for kejseren.

Kejser Friedrich Barbarossa rejste i sensommeren 1181 til Lübeck, hvor han blev modtaget af hymnen Lobgesängen mit Jubelgesang von Klerus und Volk. Byrådet i Lübeck var forud for kejserens besøg spændte på, om kejseren ville bekræfte de privilegier, som hertug Heinrich der Löwe havde givet byen. Kejseren bekræftede de allerede eksisterende privilegier og tildelte også Lübeck yderligere rettigheder og frihed, herunder ejerskabs- og fiskerettigheder i floder og søer, heriblandt i Dassower See, som er beliggende på grænsen til Mecklenburg-Vorpommern. Lübeckernes privilegier blev formelt nedskrevet et par år senere i det såkaldte Barbarossa-privilegium fra 1188, som kom til at danne grundlag for det kejserlige frihedsbrev, Reichsfreiheitsbrief. Barbarossa-privilegiet blev bekræftet over for Lübecks borgere, at de ville forblive uafhængige og fri for Holsteins grevernes magt. Kejseren var repræsenteret af en foged. Byadministrationen lå i hænderne på byrådet, hvis medlemmer delvist blev valgt af de stemmeberettigede borgere og delvist udpeget af byrådet selv. Byrådet var bemyndiget til at straffe overtrædelser af sine egne regler og love. Desuden fik byrådet tildelt protektionen for St. Marienkirche. Det var også byrådet, der valgte sognepræsterne og forelagde deres udnævnelser til biskoppen, som godkendte dem. Det er let at forestille sig, at dette med garanti har ført til spændinger i historiens løb.

Byrådet bestod hovedsageligt af købmænd, men der var ingen håndværkere eller arbejdere repræsenteret. Der blev valgt et nyt byråd hvert år den 22. februar, hvor en tredjedel af medlemmerne blev udskiftet. Efter valget blev opgaverne fordelt blandt byrådsmedlemmerne. Heinrich der Löwe blev tvunget i eksil, og tog sit hof med til England, hvor han boede i nogle år, inden han vendte retur til Tyskland, Braunschweig, hvor han døde i 1195.

LÜBISCHE RECHT

Lübische Recht eller Lübsches Recht, eller på latin Lubicensi iure, det vil sige Lübeck-loven, var den lov, der blev vedtaget af den kejserlige by Lübeck. Det var datidens land- og søretslige grundregler, som var inspirationskilden til at grundlægge mere end 100 byer langs med Østersøens kyster. Lübeck var centrum for datidens største handelsmagt, der bedre kendes som Hansestæderne. Loven kom til at gælde for over 100 byer i hele Østersøregionen, i Lübeck blev loven blot kaldt for Lübeckisches Recht. Det var Heinrich der Löwe, der gav Lübeck en lang række privilegier, som heraf modtog byen de såkaldte Soester byrettigheder i 1160. Det var ud fra disse byrettigheder, at den såkaldte Lübecker Lov, Lübische Recht, udviklede sig under byrådets ledelse. Loven kombinerede en række juridiske begreber fra de westfalske og holstenske jordrettigheder, samt inkorporerede de grundlæggende regler fra søretten, der allerede eksisterede i Østersøregionen, regler der stammede fra vikingetiden og fra Gotlands Kooperativ i Visby.

Lübische Recht indeholdte oprindeligt 50 latinske artikler, love og regler. I 1350 var lovbogen vokset til 257 artikler, i 1586 var lovbogen vokset yderligere til i alt 418 artikler. Lübische Recht var det eneste tyske byrettighedsdokument, der bevarede sin tyske juridiske oprindelse indtil slutningen af 1800-tallet, hvor loven blev afløst af den borgerlige lovbog, Bürgerlichen Gesetzbuch. Udover Lübische Recht eksisterede også Magdeburger Recht, som var en anden betydningsfuld tysk lov om byrettigheder. Blandt de byer, der havde Lübische Recht, var blandt andre Rostock, Riga, Danzig, Wismar, Stralsund, Segeberg, Oldenburg, Plön, Kiel, den danske by Tønder, Greifswald, Rendsburg, Eutin, Itzehoe, Oldesloe, Bergen på den tyske ø Rügen og mange flere.

LÜBECK BLIVER DANSK

Da kejser Heinrich den Sjette døde i år 1197 opstod der stridigheder om, hvem der skulle krones. Det udnyttede den danske kong Knud den Fjerde til at udbygge sin indflydelse ved Østersøen. Drivkraften bag felttogene var hans bror Valdemar, som dengang var hertug af Schleswig, Livland (som er et historisk landskab i Baltikum, området er i dag delt mellem Estland og Letland) samt Estland. Knud og hans tropper krydsede grænsen til Holstein i sommeren 1201. Danskerne erobrede fæstninger i Itzehoe og Plön. I Stellan, øst for Itzehoe, besejrede de danske tropper grev Adolf den Tredje von Schauenburg und Holstein (1164-1225), senere, mere præcis anden juledag, 26. december, indtog den danske hær Hamburg. Samtidig blev grev Adolf den Tredje taget til fange. Lübeck tilbød at reducere byens magt, men stillede dog betingelsen, at byen skulle beholde retten til selv at bestemme. Byens købmand anmodede om sikrede handelsruter på Østersøen, men kong Knud tilbageholdte købmænd fra Lübeck og fængslede dem i Skåne, hvorefter han benyttede dem til at lægge pres på Lübeck. Danskerne besatte borgen i Lübeck, og kong Knud fik sin foged til at overtage kontrollen med byen. Den danske kong Knud besøgte Lübeck i sommeren 1202, hvor han holdt et prægtigt hof og modtog hyldest fra sine nye undersåtter. Kong Knud døde i november 1202, og hans efterfølger, Valdemar den Anden, kom gerne til Lübeck, blandt andet i 1203 og 1204. Handlen led ikke under det danske herredømme, og skibene og købmændene blev ikke forhindret i deres handel, dette kan sikkert skyldes, at kong Valdemar fik en del af købmændenes indtægter.

I december 1204 bekræftede kong Valdemar de privilegier, som Lübeck havde fået tildelt af Heinrich der Löwe og kejser Friedrich Barbarossa, men danskerne blev alligevel anset for at være en fremmed hersker. Lübeckerne led mindre under det nye regime end de nærliggende mecklenburgere, der ikke havde de samme privilegier som dem i Lübeck. Grev Heinrich von Schwerin frygtede, at kong Valdemars magtbegær ikke ville stoppe på hans territorium. Da han ikke fik nogen garantier for, at hans skæbne ikke ville blive den samme som greven af Holstein, benyttede han et møde med kongen under en jagt på den lille Lyø i det sydfynske øhav til at overfalde ham i hans telt i begyndelsen af maj 1223. Kong Valdemar blev bundet og ført til et ventende skib. Kong Valdemar blev sammen med sin 14-årige søn, tronarvingen, holdt fanget på slottet Dannenberg ved Elben af greven af Schwerin. Konsekvenserne i forbindelsen med dette kup var enorme. Det danske Rigsråd involverede endda selveste Paven i forhandlingerne, men et udkast til en traktat fra juli 1224 blev afvist af Rigsrådet. I stedet blev Albert von Orlamünde, en fætter til kongen og statsholder i Danmark, sendt af sted med soldater.

Tyske fyrster kom greven af Schwerin til hjælp, og sammen besejrede de danskerne ved Mölln i januar 1225. Albert von Orlamünde blev taget til fange. I slutningen af 1225 opgav kong Valdemar endeligt sit herredømme over de tyske territorier syd for Ejderen, hvorefter han blev løsladt, og den danske hær trak sig tilbage. Men det betød ikke, at det var slut med dansk herredømme i Lübeck, tværtimod, for Valdemar den Anden nægtede at acceptere den ydmygelse, som han havde lidt. Derfor invaderede han atter Holstein i 1227, denne gang ved Bornhöved, som er en lille landsby mellem Kiel og Segeberg. Invasionen førte til kampe den 22. juli 1227, som kong Valdemar den Anden tabte. Men danskerne fortsatte med at spøge i kulissen.

REICHSFREIHEIT

Den unge kejser Friedrich den Anden underskrev i år 1226 et dokument, det såkaldte Reichsfreiheitsbrief, som var et dokument om kejserlig frihed, der placerede Lübeck som en fristat, direkte under den tyske konge. Ingen fyrster kunne nu forsøge at gøre sig selv til herre over Lübeck. Ved denne lejlighed annoncerede Lübecks befolkning også en bekræftelse af et privilegium, som oprindeligt var udstedt af Friedrich den Andens bedstefar, kejser Friedrich den Første Barbarossa. Der var blot en hage ved dette dokument, det var nemlig ikke det originale dokument som lübeckerne fremlagde for kejseren, men en kopi, som havde fået tilføjet et par punkter, naturligvis til deres egen fordel. Men kejser Friedrich den Anden underskrev dokumentet, det forfalskede dokument at forstås.

Tilføjelserne til det forfalskede dokument var, at lübeckerne sikrede sig retten til at sidde med i retten i tilfælde af krænkelser af særlige byinteresser, lübeckerne blev fritaget fra militærtjeneste, de sikrede sig også retten til selv at udføre tilsyn med byens møntvæsen og til sidst sikrede de sig retten til selv at vælge præsten i Marienkirche. Desuden blev lübeckerne i stand til at forhandle privilegier med udenlandske magter og konsekvent udvide og sikre sit handelsnetværk. Lübecks afgørende fordel var dens strategiske gunstige beliggenhed, da flere handelsruter mødtes i Lübeck. Lübecks handelsliv var baseret på omladning af råvarer og prestigevarer fra nord og øst samt for færdigvarer fra vest og syd.

KAMPEN MOD DANSKERNE

En af Lübecks værste rivaler i Hansetiden var Danmark. Lübeckerne og danskerne kæmpede mange kampe mod hinanden, blandt andet under den første Valdemarkrig (1361-1365), den anden Valdemarkrig (1367-1370), Sundtoldskrigen (1426-1435) samt under den dansk-lübeckske krig (1509-1512).

Under Sundtoldskrigen opkrævede Danmark, under kong Erik den Syvende (1382-1459), en told af alle ikke-danske skibe, der forsøgte at passere gennem Øresund ved Helsingør. Dette var et kritisk punkt for dem, der ønskede at rejse nordpå fra Østersøen og i sidste ende ud i Nordsøen. Lübeck og Hanseforbundet accepterede naturligvis ikke dette, da de forbipasserende skibe ikke modtog kompensationer for toldafgiften. Resultatet af krigen var et dansk nederlag, men Øresundstolden blev ikke afskaffet, da hollænderne og englænderne skulle stadig betale, men Hanseforbundet fik en andel af overskuddet.

Ved denne lejlighed dannede Lübeck også en koalition med danskerne i den nordiske Syvårskrig (1563-1570) mod Sverige. På det tidspunkt var Danmark, Norge og Sverige forenet i Kalmarunionen. Da Sverige forlod unionen for at blive et uafhængigt kongerige, vakte det vrede hos Danmark, som havde været det ledende medlem. Det førte til, at der udbrød krig ud mellem Sverige på den ene side og Danmark, Polen og Hanseforbundet på den anden. Hanseforbundets involvering i denne konflikt blev anført af Lübeck, selvom det ikke havde megen støtte til denne handling inden for Hanseforbundet. Sverige blev besejret og måtte afstå territorier, og Hanseforbundet modtog enorme summer penge i erstatning.

HANSESTÆDERNES DRONNING

Lübeck kaldes også for Hansestædernes Dronning. Hanse er et af de ældste tyske ord, der betyder for at være forsamlet… sådan skrev Jacob Grimm på et tidspunkt i deltagerbogen for det åndelige landdagsmøde i Lübeck. Hanseforbundet opstod på grundlaget af en fælles handelspolitik blandt tyske købmænd, som handlede i England, det var i år 1282. Købmændene kaldte deres forening for Die Hanse, eller Hansen, som var en løs organisation af byer, som kunne stille med en betydelig flåde og hær, når diplomati og pengenes magt ikke rakte. Det var en organisation, der i cirka 300 år, kunne konkurrere med Holland, England, Skandinavien og Rusland gennem kraftfuld og dygtig politik.

Købmændene var organiseret i forskellige kompagnier. De, der handlede med Novgorod bragte pelse, tømmer, voks, beg, tjære, hør og hamp fra Rusland. Fra handelspladserne i Skåne var det sild, som var en vigtig spise under fasten. Fra de svenske handelspladser kom der jernmalm, fra Bergen var det blandt andet tørfisk. Fra England og Flandern var det blandt andet klædestoffer og metalvarer, fra forbindelser med Frankfurt, Nürnberg, Augsburg og Strasbourg bragte varer fra Middelhavet og Orienten.

Der var mere end 130 byer, som var en del af handelspolitikken, og Lübeck lå som en central by mellem alle handelspladserne, og kom derfor til at fungere som Hanseforbundets leder, dronningen af Hansestæderne. Fra år 1356 og frem blev der regelmæssigt afholdt Hansedage, primært i Lübeck, hvor der blev diskuteret alt lige fra økonomi til politik, men det skete, dog kun sjældent, at de skulle træffe afgørelser i krigs- og fredsspørgsmål. Omkring 70 byer deltog aktivt i disse møder, men det varierede fra møde til møde. Lübecks dominans og overlegenhed som Hansestædernes Dronning, blev bemærket i 1375, da Kejser Karl den Fjerde besøgte Lübeck, som på dette tidspunkt havde omkring 20.000 indbyggere, kun Köln var på dette tidspunkt større. Lübecks størrelse var i 1375 begrænset til den nuværende Altstadt. Kejseren viste sin respekt for byens byrådsmedlemmer, dette gjorde han ved at kalde dem for Ihr Herren, eller Den Herre, som ellers blot var en tiltaleform, som blev anvendt over for de adelige, fyrster samt overklassen i Rom, Pisa, Firenze, Venedig, og ja så Lübeck. Fem byer i sit imperium, som kejseren kaldte for Herrenstädte, eller Herrebyer.

Men alting har en ende, sådan skete det også for Hanseforbundet. Det skete gradvist, da Lübeck mistede sin funktion som et centralt omladningspunkt for handlen med varer fra øst til vest, da skibe, som blandt andet sejlede med korn, sejlede direkte fra havnene i Østersøen til havnene i Nordsøen uden at stoppe i Lübeck. Varer fra Rusland blev transporteret over land i stedet for med skib, og den voksende handelskonkurrence fra Holland og England ramte hårdt. De tyske købmænd blev særligt hårdt ramt efter man havde opdaget Amerika og søruten til Indien, og da handelsstationen i Novgorod blev lukket af storhertugen af Moskva i 1494 ramte det rigtig hårdt. Da hertugdømmerne Schleswig samt Holstein blev en del af det danske kongerige, blev den danske konge en af Hanseforbundets hårdeste modstandere, da al transport af varer via søruten gennem Øresund og via land mellem Hamburg og Lübeck blev kontrolleret. Samtidig blev englænderne og hollænderne mere og mere magtfulde, hvorefter hansestædernes privilegier svandt ind. Flere byer blev, af deres herskere, tvunget til at forlade forbundet eller frivilligt vende forbundet ryggen.

Den sidste Hansedag blev afholdt i 1669, hvor blot seks byer deltog, de tre af dem var repræsenteret ved fuldmagt. Flere af de oprindelige hansestæder havde allerede i 1629 givet en fuldmagt til Lübeck, Bremen og Hamburg til at repræsentere dem på Hansedagene. Lübeck forblev en vigtig handelsby, men spillede kun en mindre rolle i den atlantiske verdenshandel på grund af sin geografiske placering.

MØNTHISTORIE

Lübecks mønthistorie kan spores tilbage til 1100-tallet, der er fundet mønter som blev præget i Lübeck omkring år 1159. Det var hertug Heinrich der Löwe, der omkring år 1159 begyndte at få præget dobbeltsidet denarer, mønter, til sin by Lübeck. Under den danske kong Valdemars regeringstid, mellem 1201 og 1225, blev Lübecks mønter præger af det danske kongelige møntværk. Lübeck begyndte at præge deres egne mønter, i begyndelsen sølvmønter, i 1226. I starten var det enkelsidet mønter, de såkaldte brakteater, som vejede mindre end den tidligere denar. I 1255 blev Hamburg og Lübeck enige om en ensartet vægt på 0,5 gram for deres brakteater. Senere fik Lübeck ligeledes prægeretten til at præge guldmønter, det skete under møntmester Tidemann von Güstrow i 1341. Guldmønterne blev hovedsageligt benyttet til handel med andre byer og ikke intern handel i Lübeck.

Lübeck prægede allerede i 1356 en sølvmønt på 4 Pfennig, en såkaldt Witten. Den havde oprindeligt en vægt på 1,33 gram, med et fint sølvindhold på 875/1000, hvilket svarede til en sølvvægt på 1,16 gram. Det anslås, at der blev præget cirka 15 millioner af denne mønt.

I forbindelse med recessionen i 1379 blev der etableret en vendisk møntunion, hvor byer som Lübeck, Hamburg og Wismar var medlemmer. Lüneburg tilsluttede sig unionen i 1381. Mønten Witten blev erstattet, et sted mellem 1388 og 1422, af 3 og 6 Pfennig mønter, som havde navnene Dreilings (3 Pfennig) samt Sechslings (6 Pfennig). I 1433 kom der yderligere en mønt, Schilling, som havde en værdi på 12 pfennig. Schilling blev den primære mønt, mens man fortsatte med at præge Dreilings og Sechslings indtil 1700-tallet. Senere blev der også præget en Doppelschilling. I begyndelsen indeholdte Lübecks Doppelschilling 0,8125 gram fint sølv, som i 1468 blev det sænket til 0,750 gram. I slutningen af 1400-tallet blev der indført en guldmønt, Goldgulden, med en værdi på 32 Schilling, senere blev der indført en sølvmønt, der ligeledes havde en værdi på 32 Schilling, som blev den vigtigste sølvmønt indtil 1700-tallet.

Mark var oprindeligt betegnelsen for en vægtenhed for ædle metaller, som svarede til cirka et halvt karolingisk pund, et karolingisk pund vejede omkring 408 gram. En Mark fra Köln vejede cirka 234 gram, og dannede vejen for den grundlæggende enhed for en række andre mønt standarder, herunder den officielle møntstandard i Det Hellige Romerske Rige. Lübeck fik Mark som møntenhed i 1502, dens værdi var værdisat til en rhinsk sølvgylden. Lübecks Mark blev kaldt for Statvs Marce Lvbice, som blev kendt som Staatsmark, eller Statsmark. 16 Schilling svarede til en Mark. I begyndelsen af 1500-tallet begyndte mange byer at benytte Taler som møntfod, det fik Lübeck, som var under ledelse af borgmester Nikolaus Brömse, til at producere den store sølvmønt i 1537. Herefter blev der etableret et system, hvor en Gulden svarede til 2/3 af en Taler eller 32 Schilling, som igen svarede til 2 Mark. Taleren blev værdisat til 48 Schilling, eller 3 Mark. Dette grundlæggende system var gældende indtil 1700-tallet.

Hvis det ikke allerede nu er besværligt at finde ud af, blev det blot endnu mere besværligt, for selvom møntsystemet var baseret på Taler og Mark, blev størstedelen af mønterne stadig præget som Schilling. I 1700-tallet var den nominelle struktur blandt Lübeck-mønter som følgende:

48 Schillinge = 3 Mark = 1 Taler = 576 Pfennige

32 Schillinge = 2 Mark = 1 Speziesreichstaler = 384 Pfennige

16 Schillinge = 1 Mark = ½ Speziesreichstaler = 192 Pfennige

8 Schillinge = ½ Mark = 1⁄4 Speziesreichstaler = 96 Pfennige

4 Schillinge = 1⁄4 Mark = 1⁄8 Speziesreichstaler = 48 Pfennige

1⁄24 Reichstaler = 1 Groschen = 24 Pfennige

2 Schillinge = 1⁄8 Mark = 1⁄16 Speziesreichstaler = 24 Pfennige

1 Schilling = 1⁄16 Mark = 1⁄32 Speziesreichstaler = 12 Pfennige

1 Sechsling = ½ Schilling = 1⁄64 Speziesreichstaler = 6 Pfennige

1 Dreiling = 1⁄4 Schilling = 1⁄128 Speziesreichstaler = 3 Pfennige

1⁄192 Taler = 1 Dreiling = 3 Pfennige

Man standsede med at præge mønten Dreischilling, som også blev kaldt for Dütchen, i 1700-tallet. Pfennige blev heller ikke længere præget i 1700-tallet, og guldmønter i form af dobbeltdukater, dukater, halvdukater og kvartdukater kunne ikke tildeles en fast værdi, som man gjorde med sølvmønterne, mens produktionen af kobbermønter kun skete i 1500-tallet.

Lübeck indførte i 1700-tallet en mønt, som havde værdien 34-Mark-standarden, som Hamburg havde gjort indtil videre, men de var gået væk fra Mark og benyttede i stedet Schilling Hamburger Current som møntfod. Senere begyndte man i Lübeck og i Hansestæderne at anvende den franske betegnelse Courant. Det såkaldte Hamburg-Lübeck-Schilling-møntsystem var et af i alt syv valutasystemer, der blev anvendt i anden halvdel af 1800-tallet, da man efter grundlæggelsen af det tyske kejserrige i 1871 indførte en fælles kejserlig møntfod. De sidste sølvmønter blev præget på Lübecks møntværk i Fleischhauerstraße 18 omkring år 1797, mens den sidste guldmønt, en dukat, blev præget i år 1801, hvorefter møntprægningen fortsatte udenfor Lübeck. De sidste mønter med navnet Hansestadt Lübeck blev præget i Berlin i perioden fra 1901 til 1912, men disse mønter var en del af den kejserlige møntfod. Mønter fra bispedømmet Lübeck er dog ikke en del af byens mønthistorie.

Men helt slut med at have et stykke Lübeck i lommen var det nu ikke, da der på de gamle 50 D-Marksedler, før man skiftede valuta til Euro, var et billede af Holstentor, Lübecks vartegn. I dag kan man finde 2-Euro mønter, der er præget med Holstentor. Det kan dog være lidt svært at finde en sådanne mønt, da der blot er omkring 32 millioner 2-Euro mønter, der er præget med Lübecks vartegn nummer 1.

BYBRANDE I LÜBECK

Lübeck har ikke været forskånet når der tales om bybrande. Der har været flere mindre brande, og to af dem var skelsættende for byens udseende, det drejer sig om bybrandene i 1251 og 1276. I 1251 brændte halvdelen af Lübeck ned, herunder Marienkirche og rådhuset. I 1276 var det den nordlige del af Lübeck, der blev ramt af en storbrand. Efter branden i 1276 blev det besluttet, at byens bygninger fremover kun måtte opføres i sten, og mellem hvert hus skulle der opføres en brandmur. Der blev opført en ny Marienkirche, som stod færdigbygget i 1350. Kirkens to tvillingetårne på 125 meter var indtil færdiggørelsen af Kölner Dom i 1880, de højeste kirketårne i Tyskland. Heiligen-Geist-Spital, som blev opført i 1227, blev også ramt af bybrandene, men blev genopført, og stod færdigbygget i 1286. For at fjerne biskoppens indflydelse valgte man at omlægge pladsen Koberg. Teglstenene til opførelsen af Lübecks bygninger blev fremstillet på teglbrænderier udenfor Lübecks byporte. Det var relativt nemt at fremstille teglsten af ler. Leret blev presset ned i træforme, som var 8 x 14 x 28 centimeter, efter brændingen havde stenene målet 6,5 x 12 x 25 centimeter. Derudover var der de såkaldte klostersten, som var en anelse større, nemlig 9 x 15 x 30 centimeter. Farven på stenene var meget forskellige, alt afhængigt af, hvor leret kom fra.

DEN SORTE DØD

Lübeck blev ramt af den sorte død, pesten i 1350 og 1367. I 1350 døde cirka 25 procent af byens befolkning, mens antallet af døde under epidemien i 1367 var cirka 15 procent. Dette førte til, at man etablerede en stor pestkirkegård udenfor bymuren. Pestkirkegården, St. Gertrudes Kirkegård, lå på Burgfeld ved Burgtor.

REFORMATIONEN I LÜBECK

I 1500-tallet begyndte der at ske forandringer i kristendommen, forandringer der indebar, at den protestantiske kirke blev dannet. Det var den tyske munk Martin Luther, der den 31. oktober 1517 fremsatte en voldsom kritik af den katolske kirke, og slog sine 95 teser op på kirkedøren til Slotskirken i Wittenberg. Martin Luthers protest blev fulgt op af blandt andre franskmanden Jean Calvin og schweizeren Ulrich Zwingli. I Danmark var det Hans Tausen, der gennemførte Reformationen i 1536.

Reformationen kom til Lübeck i 1531, men allerede i 1530 kom doktor Johannes Bugenhagen (1485-1558) til Lübeck for at udarbejde den nye kirkeorden. De havde egentligt inviteret selveste Martin Luther, men han valgte at sende sin nærmeste fortrolige. Det var ikke nemt at få gennemført den nye kirkeorden, men efter længere tids stridigheder lykkedes det for en borgerbevægelse at sejre over det konservative råd. Johannes Bugenhagen omstrukturerede samfundet med indførelsen af skole-, sundheds- og sociale ordninger, som blev vedtaget i 1531. Det førte til, at Lübecks klostre, med undtagelse af St. Johannis Kloster, blev opløst. Dette skyldes, at dette kloster var underlagt den hellige romerske kejser. Klostrene blev omdannet til latinskoler, fattighuse eller hospitaler.

Med indførelsen af Reformationen skete der også andre politiske forandringer i Lübeck. Der blev lavet ændringer til, hvem der kunne vælges til byrådet, det blev nu muligt for byens håndværkere at blive valgt til byrådet, som indtil da ikke havde været muligt. I 1533 blev en relativ nytilkommet borger, Jürgen Wullenwever (cirka 1488-1537), der var ankommet til Lübeck fra Hamburg cirka 7 år tidligere, valgt til borgmester. Men han blev dyr for Lübeck, da hans eventyrlystne krigspolitik, nok bedst kendt som Grevens Fejde, førte til et nederlag i krigen. Gælden efter krigen var stor, det førte til, at kejser Karl den Femte greb ind i 1535 og krævede, at Lübeck skulle genoprette den gamle rådsorden, og tvang Jürgen Wullenwever til at forlade byen. Jürgen Wullenwever blev taget til fange af ærkebiskoppen af Bremen, og dømt til halshugning i 1537, hvilket blev udført i Wolfenbüttel.

ÅR 1600-1800

Krigstruslerne begyndte at buldre ude i horisonten, hvilket førte til, at man i 1613 begyndte at udvide byens befæstningsanlæg. Om det var de nye befæstningsanlæg der gjorde, at Lübeck forblev neutral under Trediveårskrigen (1618-1648), skal være usagt, men området omkring Lübeck var påvirket af krigen. Lübeck slap for ødelæggelser, men der var interne uroligheder i Lübeck, for det havde bestemt ikke været billigt at opføre befæstningsanlæggene, og byens økonomiske administration var svær at gennemskue, hvilket fik lübeckerne til at kræve, at der blev oprettet en almindelig statskasse, som skulle kontrolleres af repræsentanter. Det førte til langvarige stridigheder, som først sluttede ved inddragelsen af en kejserlig kommission i begyndelsen af 1669. Aftalen førte til, at byrådets sammensætning blev reguleret og borgerne rent formelt kunne deltage i en række politiske beslutninger.

1700-tallet var en relativ fredelig tid i Lübeck, for efter afslutningen af den Store Nordiske Krig (1674-1679), havde der ikke været krig, som direkte påvirkede Lübeck, og man gjorde en stor indsats på at forblive neutrale i konflikter. Neutraliteten skyldes en ting, handlen. I 1728 afskaffede man den såkaldte Stapelrecht, som bedst kan oversættes til markedsret eller retten til at sælge. Det var en rettighed, som en købstad kunne kræve forbipasserende af købmænd. Købmændene skulle losse, eller stable, deres varer og udbyde dem til salg på et udpeget lokalt område i en fastsat periode.

Købmændene kunne i visse tilfælde fritages for denne forpligtelse ved at betale en såkaldt Stapelrecht eller en afgift. Sammen med Stapelrecht havde byerne normalt også en omladningsret, hvilket førte til en højere pris på de varer, som kom fra købmænd, der ikke boede i eksempelvis Lübeck. Efter afskaffelsen af Stapelrecht blev Lübeck en transithavn, da mange købmænd, fra eksempelvis Hamburg, ville undgå den lange søvej og betaling af Øresundstolden, i stedet valgte at benytte Lübeck. Lübecks egen handel var koncentreret omkring Østersøen, hvor Rusland var en af de vigtigste handelspartnere. Man handlede dog stadig med Vesteuropa, hvor man hovedsageligt handlede med vin.

DEN FRANSKE BESÆTTELSE

Men helt holde krig og ufred for dørene lykkedes ikke helt, og freden i 1700-tallet førte til en bedragerisk følelse af frihed, til sidst lykkedes det den franske kejser Napoleon Bonaparte (1769-1821) at indtage Lübeck til trods for, at Lübeck var neutral. Men før den franske besættelse af Lübeck, skal vi spole tiden tilbage til den 6. august 1806, som var dagen for Det Hellige Romerske Riges opløsning, det førte til i begyndelsen til, at Lübeck opnåede fuld suverænitet, og var ikke længere underlagt nogen, men havde heller ikke længere et Romersk Rige til at beskytte dem.

Den franske kejser Napoleon kastede Europa ud i en krig, hvor Lübeck, trods sin neutralitet, blev trukket ind i konflikten mellem Preussen og Frankrig, da den preussiske hær, under ledelse af Blücher, søgte tilflugt i hansestaden efter Slaget ved Jena-Auerstedt. Det var en krænkelse af neutraliteten, men lübeckerne måtte acceptere denne besættelse. For i november 1806, præcis den 6. november, lå slagmarken lige udenfor Lübecks byporte, og efter nogle hårde gadekampe i gaderne, blev byen indtaget af de franske tropper, som i dagene, der fulgte, plyndrede løs.

De franske troppers grusomheder blev beskrevet af Charles de Villers (1765-1815), som var en fransk emigrant bosiddende i Lübeck, hans beskrivelser vakte furore i hele Europa. Den efterfølgende indkvartering af tropper, tvangsinddrivelser og rekvisitioner, samt den franske isolationspolitik, også kaldet kontinentalsystemet, som bragte handelen til standsning, beskadigede Lübeck alvorligt. I 1811 blev Lübeck annekteret af det franske kejserrige ved dekret. Det førte til, at Lübeck, for en periode, blev en såkaldt bonne ville de l’Empire français, som oversat betyder noget i retning af den gode by i det franske kejserrige, som var en ærestitel, der blev givet til udvalgte byer, under det første franske kejserrige under ledelse af Napoleon den Første.

Hvis det ikke var nok med først den preussiske besættelse, og senere den franske besættelse, blev Lübeck også ramt af en flådeblokade i perioden fra 1806 til 1814. En flådeblokade, som også blev kaldt for den kontinentale spærring. Flådeblokaden var den franske kejser Napoleon Bonapartes forsøg på at lamme det engelske imperium ved at blokere havne for engelske skibe og dermed også deres varer. Blokaden havde betydelige konsekvenser for den kontinentaleuropæiske økonomi og forsyningssituation, også i Lübeck, som førte til, at ingen skibe kunne lægge til kaj i 1811.

Lübeck blev først befriet af russerne under ledelse af Tettenborn i 1813. Den endelige befrielse kom i begyndelsen af december 1813 med marskal Bernadottes indtog, den samme marskal, der havde erobret byen i 1806, der nu kæmpede på Sveriges side som den udpegede kronprins.

TIDEN EFTER DEN FRANSKE BESÆTTELSE

Lübeck genvandt sin suverænitet efter Wienerkongressen i 1815. Men det førte blot til årtiers stridigheder med Danmark om Lübecks handelsruter gennem de danske territorier, det vil sige Schleswig, Holstein og hertugdømmet Lauenburg, som lå rundt om Lübeck. Lübecks økonomi var præget af en enorm gæld og det var svært at tjene penge på den handel, som byen indtil videre havde tjent mange penge på. Preussen favoriserede Stettin, Danzig og Königsberg, mens Danmark støttede Kiel, som var en del af dansk territorium. Ikke desto mindre, takket være støtte fra Rusland og Sverige, kunne Lübecks købmænd langsomt genvinde fodfæste, og den tidligere hansestad havde stadig deres gode rygte, hvilket førte til, at de sidste tilbageværende frie byer efter Wienerkongressen, som var Hamburg, Lübeck, Bremen og Frankfurt, valgte Lübeck til at rumme de fire byers appelret i 1820.

I 1848 rumlede revolutionen, det førte til en række forfatningsmæssige ændringer, også i Lübeck. Det blev muligt for lübeckerne at stemme til valget af medlemmer til bystyret, jøder fik borgerrettigheder og i 1866 blev Lübeck medlem af det Nordtyske Forbund. Norddeutschen Bundes, og i 1871 blev byen en medlemsstat i det nye tyske kejserrige. Men ikke alt var nemt, Lübeck havde vanskeligheder med at blive en del af det moderne transportsystem, for selvom der var blevet anlagt en vej til Hamburg, som var det store handelscentrum i nord, var Holstein stadig ejet af danskerne. For at komme fra Lübeck til Hamburg eller omvendt, skulle man gennem Holstein, og det var ikke gratis. Der blev opkrævet høje vejafgifter og længe blev Lübeck nægtet at blive koblet på jernbanenettet. Det lykkedes til sidst, da jernbaneselskabet Lübeck-Büchener-Eisenbahn-Gesellschaft blev etableret, som gjorde forbindelsen mellem Hamburg-Berlin via Büchen færdig i 1851. I 1865 blev der etableret en direkte forbindelse til Hamburg, til Mecklenburg i 1870 og til Kiel i 1873. Men for at give plads til byggeriet af den første banegård i Lübeck, blev en del af befæstningsvoldene revet ned, og Holstentor blev næsten ødelagt, den ydre byport blev revet ned, og den indre byport trængte til at blive renoveret. Det førte til lange diskussioner i Lübecks byråd, som endeligt i 1863 stemte for at bevare Holstentor, med blot én enkelt stemmes flertal.

Efter revolutionen i 1848 og nedrivningen af den befæstede bymur, begyndte bybilledet i Lübeck at ændre sig. Befolkningen begyndte at flytte ud af det som i dag er Altstadt, og de første forstæder blev etableret. I midten af 1800-tallet rettede man floden Trave ud af flere omgange, og gravede den dybere, mens havnen blev udvidet mellem år 1886 og 1893. Flere industrivirksomheder åbnede, blandt andet åbnede højovnsanlægget i Herrenwyk i 1906. Men efter åbningen af Kielerkanalen i 1895 forsvandt store dele af skibstrafikken fra Lübeck. I 1911 fik Lübeck status som storby og etablerede sig som kongresby.

FØRSTE VERDENSKRIG

Efter mordet på den østrigsk-ungarske tronfølger, ærkehertug Franz Ferdinand og hans hustru, i Sarajevo den 28. juni 1914, erklærede den ældre østrigsk-ungarske kejser Franz Joseph krig mod Serbien, til at begynde med. Men det udløste en lang række krigserklæringer på kryds og tværs i Europa. Det skyldtes en indgroet mistillid blandt de indviklede europæiske alliancesystemer. Krigen blev set af mange som en lettelse, som forhåbentligt kunne tage, ja undskyld udtrykket, trykket af stormagternes spændinger og provokationer over for hinanden. Man håbede på, at krigen ville være overstået i løbet af få måneder, det skete ikke, og det som egentlig blot var en krig mellem det Østrig-ungarske kejserrige og Serbien, spredte sig, og den 31. juli 1914 forlod Lübecks regiment kasernen i hjembyen for at drage i krig. I Lübeck blev der skabt Folkekøkkener for at give den sultne befolkning et måltid mad, gratis var det ikke, men Lübeck var en af de billigste byer, hvor en liter mad kostede 30 Pfennig.

Da det tyske kejserrige brød sammen i begyndelsen af november 1918 førte det til et sømandsoprør i Lübeck den 5. november 1918. Harry von Wright, som var næstkommanderende for den 81. infanteribrigade i Lübeck, konfronterede mytteristerne med en trukket pistol og forsøgte uden held at opretholde militær disciplin. Første Verdenskrig sluttede den 11. november 1918 klokken 11. Det tyske kejserrige var gået i opløsning, det førte til revolutionære omvæltninger i størstedelen af Tyskland, Lübeck var imidlertid den eneste stat, der ikke oplevede store omvæltninger. Lübecks borgmester Emil Ferdinand Fehling og hans senatorer fortsatte i deres embede. Der blev dannet et soldaterråd og et arbejderråd, og rådsresolutionerne blev offentliggjort i byens aviser, herunder i avisen Lübecker Volksbote, hvor Johannes Stelling var redaktør, han var desuden leder af arbejderrådet. Lübeck mistede sin titel som garnisonsby efter Første Verdenskrig, men i oktober 1919 blev byen atter garnisonsby, da et kompagni fra Reichswehr blev udstationeret her. Efter Første Verdenskrigs afslutning og det tyske kejserriges kollaps vedtog Lübeck en demokratisk forfatning i 1920, som første gang i byens historie også omfattede kvinder. Men denne forfatning holdt ikke længe.

LÜBECK I 1930ERNE

I oktober 1932 meldte nazipartiet NSDAP i Lübeck, at Adolf Hitler ville komme på besøg i Lübeck. De partitro reagerede med en dundrende applaus over, at deres Adolf Hitler ville komme og besøge dem onsdag den 26. oktober 1932. Der var blot et problem, der var ingen pladser i Lübeck, hvor Hitler kunne tale. Derfor blev der i stedet arrangeret, at han skulle tale i Schwartau, nord for Lübeck. Der florerer en historie, at det var senatet i Lübeck, som var stærkt påvirket af SPD, det tyske socialdemokrati, samt borgmesteren og politisenatoren, som havde forhindret Hitler i at tale i Lübeck. Hitler skulle eftersigende været blevet så rasende over dette, at han fem år senere beordrede afskaffelsen af Hansestadens over 700 år gamle statslige uafhængighed.

Sandheden er dog en anden, for afslutningen på Lübecks selvstændighed skyldes primært, at der blev indgået en kompensationsaftale, som involverede statsterritorier mellem Hamburg og Schleswig-Holstein, og ikke en hævn fra Hitlers side, over taleforbuddet i oktober 1932. Desuden findes der en anden forklaring på, at Hitlers besøg ikke fandt sted i Lübeck, det skyldes mere sandsynligt nazistpartiet. Byen Lübeck havde nemlig foreslået området omkring Buniamshof og Markt bag rådhuset, hvor talen kunne holdes, mod betaling, naturligvis. Partiet anså disse gebyrer for dyre, de afviste også opstillingen af det telt, som politiet krævede, til trods for, at partiet dog ikke havde indvendinger overfor disse krav og betalinger i Schwartau. De lokale nazistiske partirepræsentanter fremsatte et forslag til at andre steder, hvor talen kunne afholdes, herunder to trælagerhuse på havnen, men her sagde politiet nej, med den begrundelse, at der var en forhøjet brandrisiko, hvis talen skulle afholdes der.

Nazisternes magterobring i 1933 blev hilst velkommen af mange lübeckere, men for mange andre markerede den begyndelsen på et rædselsregime, der endte i katastrofe. I årene efter Første Verdenskrig, under Weimarrepublikken, havde mange lübeckere været aktive i det socialdemokratiske parti, SPD. De blev nu, sammen med tilhængere af det kommunistiske parti, mål for det uretfærdige regime. Umiddelbart efter nazisternes magtovertagelse, nærmere præcis den 1. februar 1933 blev Dr. Julius Leber, det lokale SPD-medlem af Rigsdagen, arresteret og idømt tyve måneders fængsel. Herbert Ernst Karl Frahm, som man senere hen lærte at kende under navnet Willy Brandt, var også SPD-medlem, valgte at flygte fra byen, hvor han var født og opvokset, flugten førte ham til Skandinavien. Da Loven om Stor-Hamburg blev vedtaget og indført i 1937 mistede Lübeck sine rettigheder som selvstændig og fri kejserby, og blev lagt under den preussiske provins, den senere delstat Schleswig-Holstein.

BOGAFBRÆNDING

Lübeck var i 1933 ikke en universitetsby, men der var tilstrækkeligt med nationalsocialister i byen, som blev opildnet af rapporter om studenternes bogafbrændinger i Berlin, som skete den 9. maj 1933. Det fik tilhængerne af nationalsocialismen i Lübeck til at arrangere en bogafbrænding, som blev afholdt den 26. maj 1933 i Buniamshof. Deltagerne marcherede til pladsen ledsaget af musik, der blev afholdt taler og man sang Horst Wessel-sangen. Det var ikke blot bøger af forfattere på den sorte liste, men også bøger af Thomas Mann samt Erich Mühsam, som blev brændt på bålet. Bogbålet blev tændt klokken 21 om aftenen, og brandvæsnet var til stede, men kun for at sikre, at bålet faktisk brændte.

DET JØDISKE SAMFUND

De første jødiske familier bosatte sig i landsbyen Moisling, der i dag er en del af Lübeck, i 1656, men på dette tidspunkt var Moisling beliggende udenfor Lübecks bymure. Jøderne var flygtet fra de pogromer, forfølgelser, som var opstået under det ukrainske kosakoprør i årene 1648-1657. Det var ejeren af landsbyen og godset Moisling, Lübecks borgmester Gotthard von Höveln (1603-1671), der tillod jøderne at bosætte sig i hans landsby, nu mest af økonomiske årsager. Men de nyankomne jøder blev mødt af stærk modstand fra Lübecks byråd, samt fra borgerne, som indtil da havde forhindret al jødisk bosættelse i Lübeck og i landsbyerne i nærheden af netop Lübeck. Da konflikten eskalerede valgte Gotthard von Höveln at placere sin landsby under kongelig dansk territorial suverænitet i 1667. Gotthard von Hövelns arving, svigersønnen, sørgede for at skaffe den jødiske befolkning retten til fortsat at blive boende i Moisling, samt sørgede for ubegrænset handels- og bevægelsesfrihed indenfor det danske rige, som Mosiling fortsat var en del af. Det var sådan set okay, men den jødiske befolkning havde dog behov for at få adgang til markedet i Lübeck for at handle og skaffe mad på bordet. Men dette var stort set et lukket område for dem indtil 1852.

Moisling var fra 1702 til 1762 ejet af landsbyen Gottorf og senere af danske ejere, mens Moislings jødiske befolkning var underlagt overrabbineren i Altona, som i dag er en del af Hamburg. I 1762 blev Moisling en del af bystyret i Lübeck, hvor man håndhævede sin antijødiske politik, men der blev indgået en statskontrakt mellem Danmark og Lübeck, hvor den jødiske menighed, som bestod af 300 medlemmer, blev borgere i Lübeck, men uden juridiske rettigheder.

Halvdelen af Moislings jøder flyttede under den franske besættelse, 1811-1813, til Lübeck, hvor de fik deres første synagoge i 1812, efter de havde fået borgerlig lighed med den øvrige befolkning. Denne lighed blev dog taget fra det jødiske samfund i 1814, da den franske besættelsesmagt var jaget på porten i Lübeck. Jøderne blev i 1824 udvist fra Lübeck og vendte retur til Moisling, hvor de levede i en isoleret ghetto, hvor de forsøgte at sælge varer til naboområderne. I Moisling indviede de en ny synagoge i 1827 og oprettede en folkeskole i 1837. Under Martsrevolutionen i 1848 genvandt jøderne retten til at bosætte sig i Lübeck, hvor de i 1850 kunne åbne, eller genåbne, deres synagoge. I 1880 kunne de indvie en nyopført synagoge i St.-Annen-Straße.

Den jødiske befolkning steg fra 522 i 1857 til 700 i 1913, dette tal faldt frem til maj 1937 til 250. De tilbageværende 85 jøder blev i december 1941 sat på et deportationstog til KZ-lejren Jungfernhof ved Riga. Blot tre overlevede deportation og KZ-lejrene. Der blev etableret et nyt jødisk samfund kort efter Anden Verdenskrigs afslutning. Et ukendt antal jødiske flygtninge ankom i 1990erne fra det tidligere Sovjetunionen. Det jødiske samfund i Lübeck havde i 2010 cirka 800 medlemmer, hvoraf de cirka 95 procent stammede fra det tidligere Sovjetunionen. I 2005 kunne den jødiske menighed i Lübeck fejre deres 125 års jubilæum.

SYNAGOGE

St.-Annen-Straße 13 • 23552 Lübeck

Mellem det tidligere St. Annen Kloster, det nuværende museum, og Aegidienkirche finder man Lübecks synagoge, som også kaldes for Carlebach-Synagogen. Synagogen, som er opkaldt efter dens første rabbiner, Salomon Carlebach (1845-1919). Det er i øvrigt den eneste komplet bevaret jødiske synagoge i Schleswig-Holstein. Grunden, hvor synagogen befinder sig, husede tilbage i 1300-tallet Lübecks største landbrugsejendom, der blev kendt som Ritterhof. I perioden mellem 1786 og 1811 var det stedet, hvor kurfyrstedømmet Hannovers postkontor lå.

I 1827 blev der opført en synagoge i Moisling, en forstad til Lübeck. Det var staten, der byggede synagogen, som efterfølgende udlejede den til den jødiske menighed, der selv kunne indrette den. Synagogen blev benyttet indtil 1872 og revet ned året efter. I 1851 flyttede de ind i synagogen inde i Lübeck, synagoge er nu så meget sagt, den var indrettet i nogle lokaler i Wahmstraße.

Det jødiske samfund erhvervede grunden inklusiv bygninger i St. Annen Straße i 1862, og rev de eksisterende bygninger ned i håbet om at kunne opføre en ny synagoge. Men så nemt var det ikke at finde finansiering til byggeprojektet, men det lykkedes til sidst, og byggeriet af den nye synagoge kunne gå i gang i midten af juli 1878. I juni 1880 kunne man indvie synagogen. Der findes en historie om indvielsen, som er værd at fortælle videre. Alle medlemmer fra Lübecks senat deltog i indvielsen, og den regerende borgmester, Heinrich Theodor Behn, stod for den officielle tale. Under den festlige begivenhed blev der afholdt en ceremoniel procession, men midt i det hele opstod der en lidt uventet, dog komisk hændelse. En ung pige, der skulle gå i spidsen for processionen, bar en pude, en såkaldt atlaspude, hvorpå den specialfremstillede forgyldte nøgle lå på. Borgmesteren skulle fremsige et ceremonielt digt, men da han skulle låse templet, synagogen, op, var nøglen væk. Det viste sig dog hurtigt, at man i farten havde glemt at lægge nøglen på puden.

Under Første Verdenskrig gav den jødiske menighed frivilligt synagogens store kuppel til staten, som efterfølgende smeltede den om til krigsmateriel. Under Krystalnatten i november 1938 blev synagogen, som så mange andre synagoger, vanhelliget, men blev ikke sat i brand, da man allerede havde planlagt at sælge bygningen til bystyret i Lübeck, hed det sig, men officielt var årsagen til, at man ikke satte ild til synagogen var, at den lå for tæt på St.-Annen-Museum, derfor ødelagde man kun synagogen indvendigt. I stedet byggede nazisterne den eksproprierede bygning, i årene 1939-1941, om til et børnehjem, gymnastikhal og

